চারপাশে তাকালেই বোঝা যাবে, কোথায় ছিলাম আর এখন কোথায়? একসময় এই বাংলাদেশকে বিদেশিরা ব্যাঙের সুরে বলেছে, ‘তলাবিহীন ঝুড়ি’। এখন সেই তলাবিহীন ঝুড়িকে যথাযথ সম্মান দিয়ে চলতে হচ্ছে সেসব দেশকে। গত এপ্রিলের হিসাব মতে, বাংলাদেশ ব্যাংকে বৈদেশিক মুদ্রার রিজার্ভ দাঁড়িয়েছে ৩২ দশমিক ৯৭ বিলিয়ন মার্কিন ডলার। এ ছাড়া সদ্যবিদায়ী অর্থবছরে (২০১৭-১৮) জুলাই থেকে মে এই ১১ মাসে বিভিন্ন পণ্য রফতানি করে বাংলাদেশের আয় ৩ হাজার ৩৩০ কোটি মার্কিন ডলার। ২০১৬-১৭ অর্থবছরে জুলাই থেকে মার্চ পর্যন্ত দেশে রেমিট্যান্স এসেছে ৯ হাজার ১৯৪ দশমিক ৫৯ মিলিয়ন ডলার। জিডিপি অনেকের কাছে আজ ঈর্ষণীয় ব্যাপার। আগামী অর্থবছরে দেশের জিডিপি ৭ দশমিক ৮ শতাংশ অর্জিত হবে বলে আশা করা হচ্ছে।